                                                        Mănăstirea Dealu
 	 Pentru a fi mai aproape de cer, ansamblul monahal pentru maici  a fost ridicat  pe culmea unui deal din comuna Aninoasa, de unde se  zărește spre sud  municipiul Târgoviște, care se află la aproximativ șase kilometri depărtare. 

	Din așa-numita „Vale a Voievozilor”, se ajunge la Mănăstirea Dealu  pe un drum asfaltat, sinuos și în pantă, iar după ce se trece  pe sub un portal cu clopotniță, apare în toată splendoarea Biserica Sfântul Nicolae, care a fost construită de către Radu cel Mare (1495-1508) pe locul unei unei biserici din timpul domniei  lui Mircea cel Bătrân (1386-1418).
                             [image: ]
  	Biserica mănăstirii se remarcă prin sobrietate clasică, având ziduri din cărămidă placate cu piatră, care au fost decorate în două registre separate de un brâu median. Edificiul are proporții zvelte (8 m lățime, 21,20 m lungime, 24 m înălțime până la acoperiș), un alt element de  noutate fiind conceperea  pentru prima oară a celor două turle pe traveea de răsărit a pronaosului prelungit, pe lângă tradiționala turlă pe naos, inovație care va fi preluată de bisericile de la Tutana, Brebu și Gura Motrului.
 	Pictura originală a lăcașului de rugăciune a fost realizată în 1515 de către meșterul Dobromir din Târgoviște în colaborare cu Jitian și Stanciu,  însă nu s-a păstrat, fiind repictată în 1985  de către arhimandritul Sofian Boghiu.

	Această veche ctitorie domnească din patrimoniul cultural românesc a fost sursă de inspirație pentru domnitorul Neagoe Basarab (1512-1521), atunci când a construit  Biserica Episcopală din Curtea de Argeș,  împodobită cu o încărcătură ornamentală mai bogată, caracteristică stilului baroc, care a contribuit la celebritatea sa în rândul credincioșilor.
 	Din punct de vedere arhitectural, Biserica Mănăstirii Argeșului este alcătuită dintr-un pronaos larg, contopit cu naosul,  unde  se află cei 12 stâlpi interiori (simbolizându-i pe cei 12 apostoli) care  susțin o turlă pe mijloc și două turnulețe laterale. În fața intrării se află un agheasmatar deschis a cărui cupolă se sprijină pe patru coloane din marmură.
 	Mănăstirea Dealu rămâne în istorie ca importantă necropolă domnească, dar și prin  tipărirea  primei cărți din Țara Românească, devenind în acele vremuri  cel de-al patrulea centru european de scriere în chirilică, prin patronajul voievodului Radu cel Mare și efortul deosebit al  călugărului cărturar Macarie.
 	În Biserica Mănăstirii Dealu se află  mormântul lui Radu cel Mare și racla cu capul lui Mihai Viteazul, voievodul unificator al celor trei state medievale care formează România de astăzi: Țara Românească, Transilvania și Moldova.

 	 Anul 1600 rămâne un reper în istoria românilor, fiind anul în care Mihai Viteazul a devenit  „Domn al Țării Românești și Ardealului și a toată Țara Moldovei”. Din păcate, este și anul sfârșitului domniei sale, având ca dușmani  nu numai  pe nobilii  maghiari din Transilvania, înţeleşi cu generalul Basta, ci și inamici poloni.   
  	La 18 septembrie 1600, Mihai Viteazul a fost înfrânt de generalul Basta în bătălia de la Mirăslău,  situația fiind agravată de ocuparea Moldovei de către trupele polone.
  	Forțat să ia calea pribegiei, Mihai a ajuns  la Viena pe 2 ianurie 1601, unde a fost primit de arhiducele Matthias,  care  l-a ajutat să ia legătura cu Rudollf al II-lea, voievodul ajungând pe 23 februarie 1601 la Curtea Imperială de la Praga. Împăratul acceptă să-l sprijine pe Mihai, cu condiția să-l  ajute pe generalul Basta  ca să-l înlăture pe Sigismund Báthory , devenit între timp noul principe al Transilvaniei.
   	Împreună cu generalul Basta, Mihai îl învinge pe Sigismund în bătălia de la Guruslău (3 august 1601),  apoi continuă lupta pentru a recupera Țara Românească de la Simion Movilă. 
   	Pentru a preveni posibilitatea unei noi uniri  a românilor, în dimineața zilei de  9 august 1601, atunci când  Mihai se pregătea să plece din tabăra de la Turda spre Făgăraş,  generalul Basta a trimis un detașament de 300 mercenari pentru a-l aresta.  Din cauză că s-a opus arestării,  Mihai a fost împușcat și înjunghiat, după care i s-a tăiat capul, trupul său rămânând dezbrăcat în colbul taberei.  Capul lui Mihai Viteazul a fost luat de comisul Radu Florescu, care l-a dus în Muntenia și l-a  înmormântat la Mănăstirea Dealu.
 	Pentru posteritate, Mihai Viteazul reprezintă eroul care a luptat împotriva invadatorilor, a realizat prima unire a românilor și a ctitorit numeroase lăcașuri sfinte, ca de exemplu  Mănăstirea Mihai Vodă din Bucureşti,  Mănăstirea Clococioc (sau Clocociov) de lângă Slatina (județul Olt), bisericile de la Ocna Sibiului, Lușărdea și Cetatea Făgăraș. Numele său este purtat de 9 localități din România, numeroase licee, colegii și instituții militare, iar chipul său a fost reprezentat în tablouri  pictate  de Gheorghe Tattarescu, Theodor Aman, Mișu Popp  sau  Constantin Lecca.  
     	 Cititorii pasionați de istoria României se pot informa despre marele erou național din celebra lucrare „Românii supt Mihai-Voievod Viteazul” a lui Nicolae Bălcescu. 

